سلیمان بن صرد خزاعی

نام و نسب 
سلیمان بن صُرَد بن الجون خُزاعی (پیدائش 28 ھ بمطابق 594ء وفات	65 ھـ بمطابق 685ء) (عمر 91 سال) جن کا لقب «ابومطرف» تھا کوفہ کے معروف خاندان «بنو خزاعہ» کے سرداروں میں سے تھے۔ توابین کے پانچ لیڈروں کے سربراہ تھے۔ لیکن حقیقت یہ ہے کہ نبی اکرم  کے دور سے شرف یاب تھے اور صحابی تھے بلکہ مدینہ منورہ میں خود آنحضرت  کے ہاتھوں مسلمان ہوئے اور ان کا پہلے یسار بن صرد نام تھا آپ  نے ہی نام تبدیل کر کے سلیمان رکھا تھا۔ الطبقات الكبرى لابن سعد
 اسلام 
فتح مکہ سے پہلے مشرف باسلام ہوئے ،جاہلی نام یسار تھا، آنحضرتﷺ نے بد ل کر سلیمان رکھا،قبولِ اسلام کے بعد صحبت نبوی سے بھی مستفید ہوئے، اسلم وصحب النبی ﷺ ۔
 جنگ صفین 
حضرت علیؓ کے پرجوش حامیوں میں تھے، جنگ صفین میں انھوں نے بڑے کارنامے دیکھائے ،شامی فوج کے مشہور بہادر حوشب ذی ظلیم کو انھی نے مارا تھا، (اخبار الطوال:198) اس جنگ میں سلیمان بہت زخمی ہوئے،لیکن کوئی زخم پشت پر نہ تھا، سب سامنے رخ پر تھے،صلحنامہ کی کتابت کے بعد حضرت علیؓ سے کہا امیر المومنین اگر اس وقت کوئی مدد گار ہوتا تو ہم ہر گز یہ معاہدہ منظور نہ کرتے۔
(ایضاً)
حضرت علیؓ کی شہادت کے بعد آپ کی اولاد امجاد کے بھی اسی طرح خیر خواہ رہے، حضرت حسنؓ نے صرف چند مہینہ خلافت کرکے چھوڑدی، آپ کی وفات کے بعد جب کوفہ میں حضرت حسینؓ کے حامیوں کی جماعت بنی تو اس کے ایک سرگرم ممبر سلیمان تھے، ان کا گھر حامیان حسین کا مرکز تھا، یہیں سے حضرت حسینؓ کے پاس بلانے کے خطوط جاتے تھے۔
(اخبار الطوال:198)
لیکن یہ عجیب اتفاق ہے کہ جب حضرت حسینؓ تشریف لائے تو سلیمان ان کی کوئی مدد نہ کرسکے اور کربلا کا واقعہ ہائلہ پیش آگیا، اس واقعہ پر ان لوگوں کو سخت قلق ہوا،جو آپ کی مدد نہ کرسکے تھے؛چنانچہ سلیمان بن صرو اور ان کے دوسرے ساتھی مسیب بن نجد بہت نادم اور شرمسار ہوئے اورانہوں نے طے کیا کہ حضرت حسینؓ کے خون کا انتقام لے کر گذشتہ فرو گذاشت کی تلافی کرنی چاہیے چنانچہ سلیمان چار ہزار آدمیوں کو لے کر خونِ حسین کے انتقام کے لیے نکلے، یہ جماعت، توابین کہلاتی تھی، اس جماعت نے پہلا پڑاؤ ربیع الاول 60 ھ میں مقام نخیلہ میں کیا یہاں سے قرقییا کے قریب عین الوردہ پہنچے، عین الوردہ میں شامی لشکر کا مقابلہ ہوا سلیمان نہایت بہادری سے لڑے اور حصین بن نمیر تمامی کے ہاتھوں مارے گئے، فرش زمین پر گرتے وقت یہ الفاظ زبان پر تھے، فزت برب الکعبۃ فزت برب الکعبۃ، رب کعبہ کی قسم میں کامیاب ہوا، رب کعبہ کی قسم میں کامیاب ہوا، اس طرح ابن رسول اللہ کے خون کے انتقام میں جان دیکر گذشتہ غلطی کی تلافی کی اورحسینؓ کی محبت کے جرم میں ان کا سر کاٹ کر مروان بن حکم کے پاس بھیجا گیا (ابن سعد،جلد4،ق2:30)مقتول ہونے کے وقت 93 سال کی عمر تھی۔
(استیعاب:1/572)
 عام حالات 
سلیمان بن صرو کوفہ میں رہتے تھے،خزیمہ کے محلہ میں مکان تھا، اعزاز وشرف میں ممتاز حیثیت رکھتے تھے، کان لہ سن عالیہ وشرف وقدر وکلمۃ فی قومہ یعنی وہ سن رسیدہ صاحب مرتبہ وشرف اوراپنے قوم میں بااثر تھے، نیکی فضل وکمال اورعبادت وریاضت میں بھی بلند مرتبہ تھے۔
(ایضاً)
 حوالہ جات 

زمرہ:جنگ میں فوت ہونے والی شخصیات
زمرہ:دوسرے فتنے کی شخصیات
زمرہ:ساتویں صدی کی عرب شخصیات
زمرہ:اصحاب خندق
زمرہ:65ھ کی وفیات
زمرہ:تاریخ اسلام
زمرہ:قبیلہ خزاعہ کی شخصیات
زمرہ:صحابہ و صحابیات